Rosa Lund (EL), 2021-03-02:
Tak for det.
Og tak for en god debat.
Man lærer jo altid noget nyt hernede i Folketingsalen, og f.eks. har jeg lige lært af Nye Borgerliges fru Mette Thiesen, at Enhedslisten skulle have stået i spidsen for dansk udlændingepolitik de sidste 20 år.
Der må jeg bare sige, at det har vi ikke opdaget i Enhedslisten.
Jeg tror også, at Dansk Folkeparti er af en lidt anden overbevisning om, hvem der har stået i spidsen for udlændingepolitikken de sidste 20 år.
Men lad nu det ligge.
Det her forslag har vi jo stillet, fordi vi gerne ville snakke om de her børn.
Alligevel har vi snakket rigtig meget om de voksne, for det er jo sådan, at det hænger sammen, og ifølge regeringen er der tale om fremmedkrigere, som udgør en kæmpe trussel mod Danmark.
Det må jeg sige at jeg er fuldstændig enig i.
Men ved at lade dem bliver der, hvor de er nu, så er der ingen sikkerhed for, at de bliver retsforfulgt.
Der er ingen sikkerhed for, at de bliver straffet for deres ugerninger.
Det vil der være, hvis vi tager dem hjem til Danmark, hvor de kan komme for en domstol.
Et flertal herinde i salen, har vi jo hørt i dag, har fundet på, at terrortruslen vil blive forøget, hvis man hjemtager de her enlige kvinder og deres børn.
Selv om regeringen i et helt år tilbageholdt PET's vurdering af de danskere, der er fanget i Syrien, ændrer det jo ikke på PET's konklusion, nemlig at vi lige nu selv er med til at øge risikoen for terror.
Som PET konkluderede, vil risikoen for terror være lavere, jo før vi får dem hjem.
Men vi har åbenbart en regering, som i populismens hellige navn vil gøre Danmark til et farligere sted at bo.
Når man har gjort noget kriminelt, skal man retsforfølges, og domstolene skal udmåle en straf.
De kvinder, vi taler om her, er mistænkt for at have begået kriminalitet.
Vi har spurgt justitsministeren, og justitsministeren oplyser, at i anklagemyndigheden er der ingen sigtelser rejst mod de her kvinder, der er fanget i Syrien, og at anklagemyndigheden faktisk slet ikke kender navnene og identiteten på en eneste af dem.
Det er da lidt mærkeligt, når nu vi synes de er så kriminelle.
Skulle vi ikke som land tage et ansvar for vores borgere og sørge for, at de bliver sigtet, sørge for, at de bliver retsforfulgt, hvis de er kriminelle?
Det mener jeg bestemt at vi skal.
Vi har fastslået et par gange, synes jeg, i den her debat, at det her rammer uskyldige børn.
Men det rammer sådan set også nogle andre.
Det rammer de kurdere, som har kæmpet Danmarks kamp mod Islamisk Stat med mange menneskelige omkostninger til følge, og de står nu og skal holde danske statsborgere fanget, fordi vi som land ikke selv kan tage ansvar for dem.
Tak, fordi I kom og hjalp, klarer I ikke også lige oprydningen?
Det er jo den besked, vi sender til kurderne lige nu, og det kan vi simpelt hen ikke være bekendt.
Den besked kan vi ikke være bekendt at sende til nogle mennesker, som har kæmpet for vores rettigheder og for vores demokrati.
I alle andre situationer træder Danmark til og får sine statsborgere hjem, når de er fanget under umenneskelige forhold, selv om de er dømt for alvorlig kriminalitet i udlandet.
Vi tager ansvar for vores borgere, og vi vil samtidig ikke acceptere, at mennesker udsættes for torturlignende vilkår.
Sådan plejede det i hvert fald at være, og mig bekendt hjælper Udenrigsministeriet stadig væk danskere, som sidder fængslet rundtomkring i verden, og som har begået grov kriminalitet, men man hjælper bare ikke de her mennesker.
Med regeringens linje over for lige netop den her gruppe danskere fraviger vi jo alt det, vi plejer at stå for, nemlig retssikkerhed, demokrati og rettigheder.
Vi accepterer, at danskere holdes indespærret under kummerlige forhold uden retsforfølgelse, uden dom.
Altså, de her mennesker, som I alle sammen så gerne vil have bliver straffet, sætter I nu i en situation, hvor det ikke sker, og det synes jeg bare er virkelig, virkelig mærkeligt, og det taler jo i hver sin retning.
For os i Enhedslisten og for Politiets Efterretningstjeneste, for den sags skyld, er der ikke nogen tvivl om, hvad der skal ske i den her sag: De her børn skal hjem.
Og jeg vil gerne sige meget klart til hr. Søren Espersen, som desværre ikke er i salen lige nu, at vi i Enhedslisten også mener, at kvinderne skal hjem, og det er netop, for at vi kan retsforfølge dem, det er netop, for at vi kan sikre, at de får en dom for deres ugerninger.
Det er derfor.
Tak for debatten.
Jeg tror, at jeg kan garantere, at det ikke er sidste gang, vi kommer til at diskutere den her sag, i den her sal, i den her kreds.